A TANÁCS 2006/386/KKBP HATÁROZATA
(2006. június 1.)
a Szudán elleni korlátozó intézkedésekről szóló 2005/411/KKBP közös álláspont végrehajtásáról
AZ EURÓPAI UNIÓ TANÁCSA
tekintettel a 2005/411/KKBP közös álláspontra (1), és különösen annak 6. cikkére, az Európai Unióról szóló szerződés 23. cikkének (2) bekezdésével összefüggésben,
mivel:
(1)
2005. május 30-án a Tanács elfogadta a 2005/411/KKBP közös álláspontot az Egyesült Nemzetek Biztonsági Tanácsának 1591 (2005) sz. határozatában (1591 (2005) ENSZ BT-határozat) Szudánnal szemben bevezetett intézkedések végrehajtása érdekében.
(2)
2006. április 25-én a Biztonsági Tanács elfogadta a 1672 (2006) sz. határozatot, amelyben - az Egyesült Nemzetek Alapokmányának VII. fejezete szerint eljárva, úgy döntött, hogy valamennyi állam hajtsa végre az 1591 (2005) sz. határozat (3) bekezdésében meghatározott intézkedéseket egyes megnevezett személyek tekintetében, akikre vonatkozóan az 1591 (2005) sz. határozat szerint létrehozott bizottság elkészítette a szükséges részletes indokolást. A bizottság továbbá vezeti és szükség szerint naprakésszé teszi ezen személyek jegyzékét, valamint az 1591 (2005) sz. határozat (3) bekezdésének a) pontjában ráruházott feladattal összhangban megvizsgálja a mentességi kérelmeket.
(3)
A 2005/411/KKBP közös álláspont mellékletét ennek megfelelően ki kell egészíteni,
A KÖVETKEZŐKÉPPEN HATÁROZOTT:
1. cikk
Az e határozat mellékletében meghatározott személyek jegyzékét be kell illeszteni a 2005/411/KKBP közös álláspont mellékletébe.
2. cikk
Ez a határozat az elfogadásának napján lép hatályba.
3. cikk
Ezt a határozatot az Európai Unió Hivatalos Lapjában ki kell hirdetni.
Kelt Luxembourgban, 2006. június 1-jén.